Vil du lære mer om barnas sosiale hverdag på nett?

«Å være foreldre til digitale barn»

Vi i Kommunalt Foreldreutvalg i Stavanger ønsker at foreldre skal få en bedre forståelse for barnas digitale hverdag på nett. Derfor tilbyr vi foreldrene ved ungdomsskolene i Stavanger et foredrag om «å være foreldre til digitale barn». Tilbudet er gratis og passer til alle foreldre med barn på ungdomstrinnet.

På grunn koronasituasjonen vil foredraget sendes live på **Facebook mandag 9.november 2020, kl.19.00.** Det vil være mulighet til å sende inn spørsmål både i forkant og etterkant av foredraget. I tillegg vil foredraget ligge tilgjengelig på KFU sin Facebook side i en uke etter sendingen. Vi vil sende ut invitasjon til arrangementet med link til sendingen i forkant.

Foredraget er en oppfølging av UNG-data undersøkelsen som ble lagt frem på din skole i 2019. Etter flere tilbakemeldinger ønsker vi å gi foreldre med barn i ungdomsskolen mer kunnskap om hvordan kommunisere med barna om den digitale hverdagen. Vi har engasjert foredragsholder Guro Brakstad som har over 15 års erfaring med ungdom og veiledning til foreldre og barn.

Gjennoms fagkunnskap og egne erfaringer deler hun historier som både er gjenkjennelig og bidrar til nye perspektiver. Politiker Anne Kristin Bruns vil også delta. Hun vil dele sin erfaring med gaming og foreldrerollen.

Barna bruker nettet til kunnskap og lekser, men først og fremst er det en viktig arena for deres sosiale liv. På nettet er de kreative, de krangler, de ler og de lever seg inn i spill og sosiale apper. Her kan det være kort vei til nettmobbing, men samtidig er det viktig å være på nett. Både skolen og foreldrene må sette seg inn i hva som foregår på nett, og hvilke muligheter og utfordringer teknologien skaper.

Tall fra barn og medieundersøkelsen i 2018 viser at 96% av guttene og 63% av jentene i alderen 9-18 år spiller spill, f.eks. på PC, PlayStation, mobil og nettbrett. 52% va foreldrene sier at de ofte er uenige med barna om hvor mye tid de bruker på dataspill.